חגי חריף

חגי חריף (נולד ב-1968) הוא איש תקשורת וכותב נאומים.

ביוגרפיה

חריף נולד בתל אביב. אביו יוסף חריף היה פובליציסט ופרשן פוליטי בעיתון "מעריב". סבו מצד אמו, שבתי דון-יחייא, היה איש ציבור, ח"כ ועורך העיתון "הצופה".

חריף למד בבית הספר התיכון הציוני–דתי "הימלפרב" בירושלים. בשנת 1987 התגייס לצה"ל ושירת ברבנות הצבאית ובגלי צה"ל, שם שימש מפיק, עורך ומגיש תוכניות. מאז 1991 מועסק כאזרח עובד צה"ל. בעבר ערך, הפיק והגיש בגלי צה"ל מדי מוצאי שבת יחד עם שאול מייזליש את המשדר "במוצאי יום מנוחה" – תוכנית בנושאי יהדות. כיום עורך ומגיש את התוכנית בעצמו.

חריף שימש יועץ תקשורת לרבנים הראשיים לצה"ל גד נבון, ישראל וייס, אביחי רונצקי ורפי פרץ. הוא עורך את ביטאון הרבנות הצבאית "מהלכה – למעשה". נוסף על כך נמנה עם הוועדה המייעצת של כתב העת לענייני מדע ודעת, "חידושים", שמפרסמת אוניברסיטת בר-אילן.

חריף למד מדע המדינה ותולדות עם ישראל לתואר ראשון באוניברסיטת בר-אילן וסיים את לימודיו בהצטיינות יתרה. במסגרת לימודי התואר השני במדע המדינה התמחה בתקשורת פוליטית, ועבודת הדוקטורט שלו עסקה ב"ספורט ופוליטיקה בינלאומית: הפונקציות הפוליטיות של הספורט הייצוגי ביישוב הארץ-ישראלי ובמדינת ישראל, 1960-1898". בעבודתו טען חריף כי ספורטאי ישראל מלאו משימות פוליטיות כדוגמת השגת הכרה דיפלומטית, יצירת קשרי ידידות ושיתוף פעולה מדיניים.

בינואר 2014 מונה חריף על ידי משרד ראש הממשלה לכותב הנאומים של ראש הממשלה בנימין נתניהו, במתכונת של פרילנסר. המינוי חודש מספר פעמים מאז.

חיבוריו
 תרבות הגוף והספורט בישראל במאה העשרים - קובץ מאמרים, חגי חריף וד"ר חיים קאופמן (עורכים), הוצאת יד יצחק בן-צבי ומכון וינגייט, 2003
 ציונות של שרירים, הוצאת יד יצחק בן-צבי, 2011 (מבוסס על עבודת הדוקטור של חריף)
 (עורך:) עט בכל עת, יוסף חריף - עיתונאי בלב ההתרחשויות, דפוס פרינטיב, ירושלים, 2018
 החיל והחוסן : מידעון הרבנות הצבאית / בעריכת ד"ר חגי חריף.

קישורים חיצוניים 
 האתר הרשמי של ד"ר חגי חריף

הערות שוליים

יועצי תקשורת ישראלים
שדרני רדיו ישראלים
חיילי גלי צה"ל
אזרחים עובדי צה"ל
כותבי נאומים ישראלים
בוגרי תיכון הימלפרב
בעלי תואר דוקטור מאוניברסיטת בר-אילן
ישראלים שנולדו ב-1968